বিরাট কোহলিরা বুধবার যখন ইডেন গার্ডেন্সে প্র্যাক্টিসে নেমে পড়ার তোড়জোড় করছেন, নিউজিল্যান্ড ক্রিকেটারেরা তখন বেরিয়ে পড়েছিলেন কলকাতা দর্শনে। যদিও উৎসাহীদের ভিড় দেখে মাদার হাউজে যাওয়ার পরিকল্পনা বাতিল করতে হল কেন উইলিয়ামসনদের।
সিরিজে পিছিয়ে থাকা কিউয়ি ক্রিকেটারেরা বুধবার ইডেনের দিকেই যাননি। উইলিয়ামসন-ট্রেন্ট বোল্টরা শপিং করে ও বিশ্রাম নিয়েই দিনটা কাটালেন। সকালে তাঁরা গিয়েছিলেন ধর্মতলার একটি দোকানে। কয়েকজন ক্রিকেটারের স্ত্রী-ও সঙ্গে ছিলেন। উইলিয়ামসনদের দেখে হুড়োহুড়ি শুরু হয়ে যায়। সেখান থেকে মাদার হাউজে যাওয়ার পরিকল্পনা ছিল ক্রিকেটারদের। কিন্তু ভিড় দেখে সেই পরিকল্পনা বাতিল করেন তাঁরা। সন্ধ্যায় মধ্য কলকাতার একটি শপিং মলে গিয়েছিলেন সকলে।
ঘুরে দাঁড়ানোর জন্য নিউজিল্যান্ডের কোচ মাইক হেসন জোর দিচ্ছেন প্রতিপক্ষকে চাপে রাখার ওপর। হেসন বলেছেন, ‘‘আরও বেশি সময় ধরে ওদের ওপর চাপ তৈরি করে রাখতে হবে।’’ ক্রিকেটারদের উদ্বুদ্ধ করার জন্য তিনি বলেছেন, ‘‘ভারতে এসে বেশিরভাগ দল তো চারদিনেই ম্যাচ হেরে যায়। কানপুরে আমরা পঞ্চম দিন পর্যন্ত লড়াই করেছি।’’